**Hajdúszoboszló Város Önkormányzata**

**„ESŐVÍZGYŰJTŐ EDÉNYZET BIZTOSÍTÁSA LAKOSSÁG RÉSZÉRE 2.0"**

című pályázati felhívása

Hajdúszoboszló Város Önkormányzata pályázatot ír ki a **Hajdúszoboszlón bejelentett, állandó lakóhellyel rendelkező, természetes személyek részére** esővíz gyűjtésének támogatására.

**1. A pályázat célja**

A lehullott csapadék összegyűjtése, adott ingatlanon lévő növényzet locsolásának elősegítése, a csapadék helyben tartásának biztosítása öntözés céljából, a Pályázó tulajdonában lévő ingatlanán történő felhasználása, adott ingatlanon keletkezett csapadékvíz helyben történő felhasználása. Pályázó az esővízgyűjtő edényzet átvételét követően **legalább** **2 évig köteles az esővizet gyűjteni**. A pályázat kiírója helyszíni ellenőrzés keretében a pályázat céljának megvalósulását ellenőrizheti.

**2. A pályázók köre**

Pályázatot a Hajdúszoboszlón bejelentett állandó lakóhellyel rendelkező**,** ingatlanonként 1 fő természetes személy nyújthat be. A Pályázó bejelentett lakóhelyén történő felhasználásra legfeljebb 1 db esővízgyűjtő edényzet átvételére jogosult. Jelen pályázatban nem vehet részt a Hajdúszoboszlói Polgármesteri Hivatal alkalmazottja, valamint **azon személyek, akik 2024. évben meghirdetett pályázaton részt vettek és az ingatlanra vonatkozó kérelmük támogatást nyert.**

**3. A pályázat tárgya**

Az Önkormányzat a város 2024. évi költségvetésében rendelkezésre álló keretösszeg erejéig, pályázat útján, ingatlanonként egy darab, minimum **260 literes, fedővel és csappal ellátott** esővízgyűjtő edényzetet biztosít a készlet erejéig. A csap edényzetre történő beépítése Pályázó feladata és költsége. Fenti célra rendelkezésre álló 200 db esővízgyűjtő edényzet a benyújtott érvényes pályázatok sorrendjében, személyesen vehető át a Hajdúszoboszlói Városgazdálkodási Nonprofit Zrt. telephelyén (4200 Hajdúszoboszló, Nyugati sor 9.). Az átvétel időpontjáról az esővízgyűjtő edényzet biztosításáról szóló értesítő levélben kap tájékoztatást a nyertes Pályázó.

**4. Pályázati feltételek**

Pályázni a felhívás mellékletét képező, kitöltött adatlappal lehet (a továbbiakban: pályázat).

**5. Pályázatok benyújtásának határideje, helye**

Érvényesen pályázni a pályázati adatlap kitöltésével és annak az arra jogosult általi aláírásával lehet.

A pályázatok benyújtása **2024. július 15. napjától a készlet erejéig - 200 db -** lehetséges. A pályázatok az érkezés sorrendjében sorszámot kapnak, a készlet kimerülésekor a pályázat kiírója nem fogad több pályázatot, a pályázatok benyújtását megszünteti.

A pályázatokat postai úton vagy személyesen lehet benyújtani, **kizárólag** az alábbi címen:

**Hajdúszoboszlói Polgármesteri Hivatal**

**4200 Hajdúszoboszló, Hősök tere 1.**

**„B” épület, II. emelet, 216. sz. iroda**

**Más címen leadott, más formátumban - e-mail – benyújtott, vagy a készlet kimerülését követően postai úton beérkezett pályázatok nem kerülnek értékelésre, illetve figyelembe vételre.**

**6. Hiánypótlás**

A pályázatok hiánypótlására nem biztosít lehetőséget a pályázat kiírója.

**6. A pályázatok elbírálása, egyéb rendelkezések**

A pályázatok beérkezésének sorrendjében, csak a készlet erejéig biztosít esővízgyűjtő edényzetet az Önkormányzat a hajdúszoboszlói, bejelentett állandó lakcímmel rendelkező természetes személy részére, aki a pályázati adatlapot maradéktalanul kitöltötte, aláírta a megadott címre nyújtotta be A készlet kimerülését - 200 db - követően a pályázat kiírója nem fogad több pályázatot semmilyen formában.

Az esővízgyűjtők biztosításáról és az átvétel időpontjáról a Pályázó írásban értesítést kap.

A Pályázók számának függvényében, a pályázat feltételeinek megfelelően jelentkező igények kielégítését követően és még rendelkezésre álló készlet esetén a pályázat kiírója dönthet az esővízgyűjtő edényezetek hasznosításának egyéb módjáról.

*A pályázat kiírója az esővízgyűjtő edényzet átvételét követően évi 2 helyszíni ellenőrzést tarthat a kötelezettségvállalás időszakában, amely során a pályázat céljának megvalósulását ellenőrizheti.*

Hajdúszoboszló, 2024. július 11.

 **Hajdúszoboszló Város Önkormányzata**